**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**08 Broj: 06-2/75-14**

**5. jun 2014. godine**

**B e o g r a d**

**Z A P I S N I K**

**SA TREĆE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 21. MAJA 2014. GODINE**

Sednica je počela u 11 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Ljubica Mrdaković Todorović, Suzana Šarac, Slobodan Perić, Vladica Dimitrov, Vera Paunović, Biljana Hasanović Korać, Olena Papuga i Elvira Kovač, članovi Odbora.

Sednici nisu prisustvovali članovi Odbora: Miodrag Linta, Ljibuška Lakatoš, Stefana Miladinović, Aida Ćorović i Sulejman Ugljanin.

Sednici su prisustvovali zamenici članova Odbora: Milena Turk, Miletić Mihajlović i Gordana Čomić.

Sednici su prisustvovali i: Nina Fira, pomoćnik ministra državne uprave i lokalne samouprave i Danica Polić, savetnik u Ministarstvu državne uprave i lokalne samouprave.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje Predloga zakona o izmenama i dopunama Zakona o nacionalnim savetima nacionalnih manjina, koji je podnela Vlada (broj 90-1308/14 od 6. maja. 2014. godine), u pojedinostima;

1. Razno;

Članovi Odbora su jednoglasno PRIHVATILI predloženi Dnevni red.

**PRVA TAČKA**: Razmatranje Predloga zakona o izmenama i dopunama Zakona o nacionalnim savetima nacionalnih manjina, koji je podnela Vlada, u pojedinostima;

Predsednik Odbora je konstatovao da su na Predlog zakona amandmane podneli narodni poslanici: Sulejman Ugljanin, Enis Imamović, Vesna Martinović, Aida Ćorović, Gordana Čomić, Olena Papuga, Marko Đurišić, Biljana Hasanović – Korać, prof. dr Janko Veselinović, Olena Papuga, Miletić Mihajlović, Riza Halimi, Šaip Kamberi, Meho Omerović Zlata Đerić, Dubravka Filipovski i Zoran Babić, kao i da smo dobili mišljenje Vlade na amandmane.

U diskusiji povodom podnetih amandmana učestvovali su: Olena Papuga, Gordana Čomić, Biljana Hasanović-Korać, Slobodan Perić, Vladica Dimitrov, Elvira Kovač i Miletić Mihajlović.

Gordana Čomić je, povodom amandmana koji je podnela na član 3, istakla da bi se prihvatanjem ovog amandmana otklonila praznina u funkcionisanju prethodno legalno izabranog nacionalnog saveta. Odbor nije prihvatio navedeni amandman.

Biljana Hasanović – Korać je, povodom amandmana na član 3. koji su zajedno podneli narodni poslanici Marko Đurišić, Biljana Hasanović – Korać i prof. dr Janko Veselinović, navela da u proceduri postoji dosta nejasnoća u izborima nacionalnih saveta, kao što su rokovi za izbor predsednika nacionalnog saveta i donošenje statuta, pa su amandmani predloženi kako bi se ti nedostaci otklonili.

Olena Papuga je, povodom amandmana koji je podnela na član 18, istakla da ima saznanja do kojih je došla u pojedinim opštinama da se posebni birački spiskovi ne ažuriraju kako treba i da će biti velikih problema u izborima, zbog čega je predložila navedeni amandman. Gordana Čomić je takođe istakla da obrazloženje Vlade kojim odbija ovaj amandman nije dovoljno, te je istakla da nije jasno kako Ministarstvo planira da ažurira poseban birački spisak. Slobodan Perić je postavio pitanje da li nacionalni saveti dobijaju samo broj birača koji je na posebnom biračkom spisku ili spisak sa imenima i prezimenima glasača. Pomoćnik ministra Nina Fira je istakla da nakon usvajanja zakona sledi donošenje podzakonskih akta i da je jedan od njih i Pravilnik o vođenju biračkog spiska i podrazumeva se da se pripremi softver koji će biti prilagođen potrebama. Podaci su zaštićeni i imena glasača se ne mogu dostavljati, već samo brojčano stanje.

Miletić Mihajlović je, povodom amandmana koji je podneo na član 67, istakao da se odredba člana 67. odnosi samo na jedan kriterijum za obrazovanje posebnog biračkog spiska, a to je broj punoletnih pripadnika nacionalne manjine. Ovakvo rešenje je neprecizno, te treba definisati da se odredbe ovog zakona o obrazovanju posebnog biračkog spiska, primenjuju samo na one nacionalne manjine koje do dana stupanja na snagu ovog zakona nemaju obrazovan poseban birački spisak.

Predsednik Odbora je predložio dva amandmana Odbora, na osnovu člana 157. stav 6. Poslovnika.

A M A N D M A N I

U članu 1. Predloga zakona u uvodnoj rečenici stava 1. reči: „broj 72/09” zamenjuju se rečima: „br. 72/09 i 20/14 –US”.

O b r a z l o ž e nj e

Amandman se predlaže radi preciziranja brojeva Službenog glasnika Republike Srbije u kojima je objavljen osnovni tekst Zakona o nacionalnim savetima nacionalnih manjina i Odluka Ustavnog suda.

A M A N D M A N II

U članu 36. Predloga zakona, kojim se menja član 65. Zakona u stavu 3. reči:„od lica koja su upisana u poseban birački spisak” brišu se.

O b r a z l o ž e nj e

Odbor smatra da nije celishodno da se zakonom definiše sastav biračkog odbora na predloženi način. Predlažući navedenu izmenu Odbor je imao u vidu okolnost da će u sredinama u kojima pripadnici nacionalnih manjina predstavljaju većinsko stanovništvo birački odbori svakako, po prirodi stvari, biti sastavljeni od predstavnika nacionalnih manjina, ali i da će, s druge strane, u jedinicama lokalne samouprave u kojima pripadnici nacionalnih manjina nisu u većini biti otežano sastaviti birački odbor isključivo od pripadnika nacionalnih manjina upisanih u poseban birački spisak. Dodatnu slabost rešenja predloženog u Predlogu zakona predstavlja činjenica da se upis u poseban birački spisak nacionalne manjine ne vrši po službenoj dužnosti, već isključivo na zahtev pripadnika nacionalne manjine, što dodatno sužava prostor za izbor lica za članstvo u biračkim odborima.

U skladu sa navedenim, Odbor predlaže da u Predlogu zakona ostane samo odredba da Republička izborna komisija obrazuje biračke odbore i imenuje predsednika, članove i njihove zamenike, a da se detaljnije uređivanje načina na koji će se to obaviti izvrši kroz uputstvo za sprovođenje izbora koje će, po raspisivanju izbora, doneti Republička izborna komisija, u skladu sa nadležnošću predviđenom članom 62. stav 1. tačka 15), kako je navedena u članu 34. Predloga zakona. Ukazujemo da se na istovrstan način postupa i kada su u pitanju izbori za narodne poslanike i da se način predlaganja i imenovanja članova biračkih odbora uređuje uputstvom Republičke izborne komisije za sprovođenje tih izbora.

Odbor smatra da se ovim amandmanom ne umanjuju prava pripadnika nacionalnih manjina kada je u pitanju učešće u sprovođenju izbora za članove nacionalnih saveta, već da se predloženom izmenom samo eliminišu mogući negativni efekti odredbe predložene u Predlogu zakona u onim sredinama u kojima nacionalne manjine nisu dominantno zastupljene.

Povodom ovog amandmana Gordana Čomić je istakla da je neprimenjivo da se Uputstvo za sprovođenje izbora za narodne poslanike analogno primenjuje na izbore za nacionalne savete nacionalnih manjina. Slobodan Perić smatra da lista koja kandiduje treba da predloži članove biračkog odbora, a ne treba neko drugi da određuje predstavnike u biračkom odboru. Elvira Kovač ističe da ako se dozvoli da u sastavu biračkog odbora bude neko ko nije na biračkom spisku, apeluje da ne bude zloupotreba. Vladica Dimitrov je predložio da se precizira da ovakvo rešenje bude tamo gde iz tehničkih razloga ne postoji mogućnost da se obrazuju birački odbori. Pomoćnik ministra, Nina Fira, je navela da se podrazumeva da tamo gde postoje pripadnici nacionalnih manjina, oni će biti u sastavu biračkih odbora, ali da ovo rešenje upravo sprečava zloupotrebe.

Odbor je glasao o podnetim amandmanima, i na osnovu člana 156. stav 3. Poslovnika Narodne skupštine, podneo Narodnoj skupštini sledeći

I Z V E Š T A J

I

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama i dopunama Zakona o nacionalnim savetima nacionalnih manjina.

Odbor je odlučio da predloži Narodnoj skupštini **da prihvati** amandman na član 67, koji je podneo narodni poslanik Zoran Babić.

Odbor je odlučio da predloži Narodnoj skupštini **da odbije** sledeće amandmane:

* na član 1, koji su zajedno podneli narodni poslanici dr Sulejman Ugljanin i Enis Imamović;
* na član 1, koji su zajedno podnele narodni poslanici Vesna Martinović i Aida Ćorović;
* na član 3, koji su zajedno podneli narodni poslanici dr Sulejman Ugljanin i Enis Imamović;
* na član 3, koji je podnela narodni poslanik Gordana Čomić;
* na član 3, koji je podnela narodni poslanik Olena Papuga;
* na član 3, koji su zajedno podnele narodni poslanici Vesna Martinović i Aida Ćorović;
* na član 3, koji su zajedno podneli narodni poslanici Marko Đurišić, Biljana Hasanović Korać i prof. dr Janko Veselinović;
* na član 4, koji su zajedno podneli narodni poslanici Marko Đurišić, Biljana Hasanović Korać i prof. dr Janko Veselinović;
* na član 5, koji su zajedno podneli narodni poslanici Marko Đurišić, Biljana Hasanović Korać i prof. dr Janko Veselinović;
* na član 5. sa ispravkom, koji je podnela narodni poslanik Olena Papuga;
* na član 5, koji su zajedno podneli narodni poslanici dr Sulejman Ugljanin i Enis Imamović;
* na član 5. sa ispravkom koji je podneo narodni poslanik Miletić Mihajlović;
* na član 7. sa ispravkom, koji su zajedno podneli narodni poslanici Riza Halimi i Šaip Kamberi;
* kojim se posle člana 8. dodaju novi članovi 8a i 8b, koji su zajedno podneli narodni poslanici dr Sulejman Ugljanin i Enis Imamović;
* na član 9, koji su zajedno podneli narodni poslanici Marko Đurišić, Biljana Hasanović Korać i prof. dr Janko Veselinović;
* na član 11, koji je podneo narodni poslanik Meho Omerović;
* na član 11, koji su zajedno podneli narodni poslanici dr Sulejman Ugljanin i Enis Imamović;
* na član 15, koji je podneo narodni poslanik Meho Omerović;
* na član 15, koji su zajedno podneli narodni poslanici dr Sulejman Ugljanin i Enis Imamović;
* na član 16, koji su zajedno podneli narodni poslanici dr Sulejman Ugljanin i Enis Imamović;
* na član 18, koji je podnela narodni poslanik Olena Papuga;
* na član 18, koji su zajedno podneli narodni poslanici Marko Đurišić, Biljana Hasanović Korać i prof. dr Janko Veselinović;
* na član 21, koji je podnela narodni poslanik Olena Papuga;
* na član 22, koji su zajedno podneli narodni poslanici dr Sulejman Ugljanin i Enis Imamović;
* na član 22, koji su zajedno podneli narodni poslanici Marko Đurišić, Biljana Hasanović Korać i prof. dr Janko Veselinović;
* na član 32, koji je podnela narodni poslanik Zlata Đerić;
* na član 36, koji su zajedno podnele narodni poslanici Zlata Đerić i Dubravka Filipovski;
* na član 39, koji je podnela narodni poslanik Olena Papuga;
* na član 42. sa ispravkom, koji su zajedno podneli narodni poslanici Riza Halimi i Šaip Kamberi;
* na član 44, koji je podneo narodni poslanik Miletić Mihajlović;
* na član 44. sa ispravkom, koji su zajedno podneli narodni poslanici Riza Halimi i Šaip Kamberi;
* na član 46, koji je podneo narodni poslanik Miletić Mihajlović;
* na član 64, koji su zajedno podneli narodni poslanici dr Sulejman Ugljanin i Enis Imamović;
* na član 67, koji je podneo narodni poslanik Miletić Mihajlović.

II

Odbor je, u skladu sa članom 157. stav 6. Poslovnika Narodne skupštine, podneo amandmane na čl. 1. i 36. Predloga zakona o izmenama i dopunama Zakona o nacionalnim savetima nacionalnih manjina.

Za izvestioca Odbora na sednici Narodne skupštine određen je Meho Omerović, predsednik Odbora.

**DRUGA TAČKA: Razno**

Nije bilo diskusije po ovoj tački dnevnog reda.

Sednica je zaključena u 12 časova.

**SEKRETAR PREDSEDNIK**

**Rajka Vukomanović Meho Omerović**